**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.08.2018, ora 08.00 – 28.08.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 28.08.2018, ora 07.00**

**RÂURI**

**Debitele au fost în creștere, ca urmare a** precipitațiilor înregistrate și propagării pe râurile din bazinele: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Moravița, Caraș, Nera, Cerna, bazinul superior și mijlociu al Jiului și doar prin propagare pe cursurile mijlocii și inferioare ale Sucevei, Moldovei, Bistriței, Siretului și pe cursul superior al Prutului. Pe celelalte râuri, debitele au fost relativ staționare.

S-au înregistrat scurgeri pe versanți, torenți, pâraie și creșteri rapide de niveluri și debite pe unele râuri mici din zona de munte din nordul și centrul țării, ca urmare a precipitaţiilor, sub formă de aversă şi mai importante cantitativ, căzute în interval.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Arieș, Vedea, Prahova, Suceava, Moldova, Bistrița, în bazinele superioare ale Barcăului, Crișului Negru, Crișului Alb, Mureșului, Jiului, Trotuşului şi pe cursurile mijlocii şi inferioare ale Mureșului, Begăi, Siretului și Prutului şi pe unele râuri din Dobrogea și mai mici (10-30% din mediile multianuale lunare) pe râurile din bazinul Bârladului, Turului și pe afluenții Jijiei.

În interval a fost emisă o **ATENŢIONARE HIDROLOGICĂ** pentru fenomene imediate.

Este în vigoare **ATENȚIONAREA HIDROLOGICĂ nr. 56 din 26.08.2018**.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în creștere, ca urmare a** precipitațiilor prognozate și propagării pe râurile din bazinele: Vișeu, Iza, Mureș, Jiu, bazinul superior și mijlociu al Oltului, bazinele superioare ale Argeșului, Ialomiței, Buzăului, Putnei, Rm. Sărat, Trotușului, Bistriței, Moldovei și Sucevei și doar prin propagare pe cursurile inferioare ale Someșului, Crasnei, Barcăului, Crișurilor, Begăi, Timișului, Bârzavei, Moraviței, Carașului, Nerei, Cernei, Siretului și pe cursul superior al Prutului.

Pe celelalte râuri debitele vor fi relativ staționare, exceptând Turul și bazinele superioare și mijlocii ale râurilor Someș, Crasna, Barcău, Crișuri, Bega, Timiș, Caraș, Nera și Cerna, unde vor fi în scădere.

Sunt posibile scurgeri importante pe versanți, torenți, pâraie, viituri rapide cu posibile efecte de inundații locale şi creşteri mai însemnate pe unele râuri mici din zonele de munte cu posibile depăşiri ale **COTELOR DE ATENȚIE**, ca urmare a precipitaţiilor sub formă de aversă, cu caracter torenţial şi mai importante cantitativ, prognozate.

Se menține în vigoare **ATENȚIONAREA HIDROLOGICĂ nr. 56 de la 26.08.2018** până la ora 10.00.

**DUNĂRE**

**Debitul la intrarea în ţară (secţiunea Baziaş) în intervalul 27.08 – 28.08.2018 a fost în scădere, având valoarea de 2200 m3/s**, sub media multianuală a lunii august (4300 m3/s).

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi staționar (2200 m3/s).**

În aval de Porţile de Fier debitele vor fi în creștere pe sectorul Gruia – Calafat și în scădere pe sectorul Bechet - Tulcea.

**2.** **Situaţia meteorologică în intervalul 27.08.2018, ora 09.00 –28.08.2018, ora 06.00**

**Administraţia Naţională de Meteorologie** (A.N.M.) a emis în data de 27.08.2018, la ora 11.00, **ACTUALIZAREA** **ATENŢIONARE METEOROLOGICĂ Nr. 61 - COD GALBEN**, conform căreia:

„*Pe parcursul zilei de luni, 27 august vor fi perioade cu instabilitate atmosferică accentuată în cea mai mare parte a Transilvaniei și local în Oltenia, Maramureș și zona de munte. Aceasta se va manifesta prin averse ce vor avea și caracter torențial, frecvente descărcări electrice, intensificări ale vântului și condiții de grindină.*

*În intervale scurte de timp sau prin acumulare, cantitățile de apă vor depăși 20...25 l/mp și izolat 40...50 l/mp.*

*Notă: fenomene asociate instabilității atmosferice, mai ales vijelii se vor semnala pe spații mici și în Muntenia, Dobrogea și sudul Moldovei.”*

Această **ATENŢIONARE METEOROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, ARGEŞ, BIHOR, BISTRIŢA-NĂSĂUD, BRAŞOV, CARAŞ-SEVERIN, CLUJ, COVASNA, DÂMBOVIŢA, DOLJ, GORJ, HARGHITA, HUNEDOARA, MARAMUREŞ, MEHEDINŢI, MUREŞ, PRAHOVA, SĂLAJ SIBIU, SUCEAVA, TIMIŞ şi VÂLCEA (23 de prefecturi) - COD GALBEN.*

**ÎN ŢARĂ**

Valorile termice au fost în scădere în majoritatea zonelor, mai accentuat în sud-vest, unde vremea a devenit local răcorosă, cu toate acestea în sud-est și în centru temperaturile au continuat să se situeze peste cele normale pentru sfârșitul lunii august, disconfortul fiind ridicat; indicele temperatură-umezeală a atins și depășit ușor pragul critic de 80 de unități al disconfortului termic pe arii restrânse în sudul, centrul și estul Munteniei și în Dobrogea. Temperaturile maxime s-au încadrat între 16 grade la Oravița și 34 de grade la Giurgiu. Înnorările au fost mai persistente în sud-vest și la munte unde local și temporar a plouat. În Transilvania, Maramureș, Muntenia, nordul Dobrogei și Oltenia au fost dezvoltări noroase convective ce au determinat local averse ce au avut și caracter torențial, descărcări electrice și intensificări de scurtă durată ale vântului. S-au înregistrat cantități de apă ce au depășit 15 l/mp și izolat 30...40 l/mp, iar căderi de grindină au fost confirmate în județul Tulcea. La ora 06.00 se înregistrau valori termice între 12 grade la Joseni și Miercurea Ciuc și 24 de grade la Constanța.

***Observație:*** *începând de ieri de la ora 06.00 au fost în vigoare 17 mesaje privind fenomene meteorologice periculoase imediate, 2 avertizări cod portocaliu (câte 1 emisă de SRPV Constanța și CNPM București) și 15 atenționări cod galben (8 emise de CNPM București pentru Muntenia, 4 de SRPV Constanța, 2 de SRPV Craiova și 1 de SRPV Bacău).*

**LA BUCUREŞTI**

Vremea s-a menținut călduroasă, cu disconfort termic ridicat; temperatura maximă a fost de 31 de grade la Afumați și Băneasa și 33 de grade la Filaret, iar indicele temperatură-umezeală (ITU) a atins pragul critic de 80 de unități. Cerul a fost variabil, cu unele înnorări în orele serii și noaptea când în unele cartiere a plouat slab. Vântul a suflat slab până la moderat. La ora 06.00 se înregistrau 18 grade la stația meteo Băneasa și 21 de grade la Afumați și Filaret.

**3. Prognoza meteorologică în intervalul 28.08.2018, ora 09.00 – 29.08.2018, ora 09.00**

**ÎN ŢARĂ**

În cea mai mare parte a Munteniei și a Dobrogei, în centrul și sudul Moldovei și local în Oltenia, vremea călduroasă și disconfortul termic vor persista, iar indicele temperatură-umezeală ITU se va apropia și izolat va atinge pragul critic de 80 de unități; temperaturile maxime se vor încadra între 24 de grade în estul Transilvaniei și 34 de grade în sudul și în estul Munteniei. Instabilitatea atmosferică se va manifesta, mai ales după-amiaza și seara, prin înnorări temporar accentuate, averse și descărcări electrice în zonele montane și submontane, local în zonele mai joase de relief din sudul și din estul Transilvaniei și pe spații restrânse în cele din Oltenia și Muntenia. Cantitățile de apă vor depăși punctiform 25...30 l/mp, în special la munte. În restul teritoriului, cerul va fi variabil pe tot parcursul intervalului, iar ploi slabe vor fi posibile izolat. Vântul va sufla slab și moderat, cu unele intensificări în est și sud-est, dar de scurtă durată și în rest, asociat averselor. Minimele termice vor fi cuprinse între 11...13 grade în zonele depresionare și 22...23 de grade pe litoral.

**LA BUCUREŞTI**

Vremea se va menține călduroasă, cu disconfort termic relativ ridicat; temperatura maximă va fi de 32...33 de grade. Cerul va fi variabil, dar spre seară va crește probabilitatea pentru înnorări, averse și descărcări electrice. Vântul va sufla slab și moderat. Minima termică va fi de 18...20 de grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**A.B.A. Jiu şi A.P.M. Dolj** revin cu informaţii referitoare la incidentul de la data de 12.08.2018, în urma căruia un tren de transport marfă a deraiat pe magistrala Bucureşti - Craiova, în zona podului de cale ferată din localitatea Cârcea, judeţul Dolj (vagoane deraiate din care s-a scurs biodiesel), menţionându-se următoarele:

- A.B.A. Jiu a continuat pe tot parcursul zilei de 26.08.2018 monitorizarea şi acţiunea de pompare a apei clare, curate, din groapa săpată, impermeabilizată cu geotextil, la punctul de la Preajba şi dirijarea acesteia în aval;

- apa din acumularea de la Preajba este pompată spre aval, astfel încât să existe posibilitatea preluării apelor încărcate cu biodiesel (ca urmare a lucrărilor susţinute de realizare a platformei pe care va fi amplasată macaraua şi devierea apelor izvorului "Cişmeaua" înspre pila dinspre malul stâng al văii la Cârcea, biodieselul existent pe vegetaţie este antrenat în apă);

- în cursul serii (26.08.2018) apa din acumularea de la Preajba a fost evacuată în totalitate prin pompare, spre aval;

- s-a administrat material absorbant pe sectorul situat între podul de cale ferată de la Cârcea până la podul rutier de pe DN Craiova – Caracal, pentru neutralizarea biodieselului care se mai strânsese în ochiurile de apă;

- GFR a intervenit cu o cisternă vidanjă, evacuând apa în amestec cu biodiesel din amonte de unul din vagoanele deraiate;

- GFR, prin firma de construcţii, a continuat pe tot parcursul zilei de 26.08.2018, lucrările de amenajare, sub podul de cale ferată de la Cârcea, a platformei necesară amplasării macaralei, în vederea îndepărtării vagoanelor căzute.

**2.3. Pe Marea Neagră**

**A.B.A. Dobrogea Litoral şi G.N.M. C.J. Constanţa** informează că la data de 27.08.2018, în jurul orei 19.40, s-a observat apariţia unui fenomen de poluare cu produs petrolier, pe plaja Mangalia – zona Laguna, la nord de portul turistic. Produsul petrolier a fost identificat atât pe plajă cât și în zona de îmbăiere. Din cauza vizibilității reduse, nu s-a putut identifica sursa si nici mărimea undei de poluare. A.B.A. Dobrogea Litoral a prelevat probe de apă și produs petrolier.

A fost informată Căpitănia Zonală Constanța pentru a începe cercetările în vederea identificării sursei de poluare.

O echipă din cadrul S.G.A. Constanța a intervenit în cursul nopţii, pentru curăţarea şi ecologizarea zonei.

La ora 06.00, pe luciul apei persistau irizaţii de produs petrolier, cu depunere uşoară la linia ţărmului. Pentru protecţie, zona a fost închisă până la ecologizare.

Se va reveni cu informaţii suplimentare.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru perioada 24.08.2018-26.08.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

**G.N.M. C.J. Constanţa** informează despre producerea unui incendiu, la data de 27.08.2018, la barăcile din tabăra de sinistraţi din oraşul Cernavodă, judeţul Constanţa. I.S.U. a intervenit pentru stingera incendiului. Se va reveni cu informaţii suplimentare.

**G.N.M. C.J. Bacău** informează despre semnalarea unui miros persistent în aerul înconjurător, în după-amiaza zilei de 22.08.2018, în partea de nord-est a oraşului Buhuşi, judeţul Bacău. Mirosul persistent a fost generat de emisiile rezultate în urma desfăşurării activităţii de fertilizare a terenului agricol, cu gunoi provenind de la creşterea păsărilor, de către SC ANTARES SRL.

SC ANTARES SRL a fost sancţionată, conform art. 79, alin. (2), lit. b) din HG nr. 104/2001 privind calitatea aerului înconjurător, cu amendă în valoare de 15.000 lei.

1. **În domeniul solului şi vegetaţiei**

**Direcţia Silvică Satu Mare** informează despre producerea unui incendiu de litieră, la data de 25.08.2018, ora 15.00, pe raza O.S. Borleşti, localitatea Poiana Codrului, judeţul Satu Mare, fiind afectată o suprafață de 0,15 ha, în fond forestier proprietate publică de stat. Cauza izbucnirii incendiului a fost focul nesupravegheat din zona limitrofă. Incendiul a fost stins în aceeaşi zi, la ora 19.30.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE